《题碧山图》
元代·赵汸

尝爱李太白，兴来栖碧山。山中别有一天地，惜无图画留人间。

谁为碧澄翁，久向山中住。栽花种柳待春风，忽见新图识其趣。

青山淡淡云离离，小桥流水涵清漪。抱琴择胜可终日，安得似汝图中时。

韩侯好诗仍好画，嗜酒不忧官长怪。欲图李白碧山居，酒禁方严笔如借。

知翁有子旧曾游，淡泊无营心日休。图成漫与翁为寿，愿翁长乐无虞忧。

作者简介：（1319—1369）元明间徽州府休宁人，字子常。九江黄泽弟子，得六十四卦大义及《春秋》之学。后复从临川虞集游，获闻吴澄之学。晚年隐居东山，读书著述。洪武二年，与赵埙等被征修《元史》，书成，辞归，旋卒。学者称东山先生。有《春秋集传》、《东山存稿》、《左氏补注》等。